सरपैंच आस्तै नुहाड़े कालजे च घृणा ते रोह् दे लोरे उट्ठन लगदे न तां ओह्दे कोला सबर करना जां जरोना कठन होई जंदा ऐ। इयै नेही गै स्थिति च अपना मानसक संतुलन मुहाइयै इक रोज ओह् सरपैंचै दे घर जाई बड़ेआ हा। ओह् घर गै हा ते सूरमे दा रौं उन्ने खरी चाल्ली पन्छानी लेदा हा। उसी अपने कमरे च ब्हालने परैन्त उन्ने आखेआ--"भाई सूरमेआ, गल्ल सुन! मत एह् समझें जे तेरी जिमीं में बस इयां जोत-जबरी जां फ्ही कोई खरात समझियै हड़पी लेई ऐ, बल्के मेरा एह् करना बिल्कुल जायज़ ऐ। ऐसा करने दा मिगी पूरा-पूरा हक्क बनदा ऐ ते इस्सै गल्लै दा में तुगी कलमी सबूत दिन्नां।" एह् आक्खियै उन्ने हक खासा पराना बेही-खाता सुर्ख कप्पड़े च पलेटे दा कड्ढेआ ते ओह्दे अग्गें खलारी दित्ता।